Sistemul judiciar din Albania are un anumit nivel de pregătire. Punerea în aplicare a reformei cuprinzătoare și aprofundate a justiției a continuat, fapt concretizat în progrese satisfăcătoare în ansamblu. Reevaluarea tuturor judecătorilor și a procurorilor (procesul de verificare) a început și în prezent produce primele rezultate concrete. Acest proces beneficiază de sprijinul tuturor partidelor politice, este efectuat de o autoritate independentă, face obiectul monitorizării internaționale, iar compatibilitatea sa cu Convenția europeană a drepturilor omului a fost confirmată de Comisia de la Veneția. Sub egida Comisiei Europene, s-a desfășurat o operațiune internațională de monitorizare pentru a supraveghea procesul pe întreg parcursul punerii sale în aplicare. Instituțiile auxiliare care sprijină procesul și-au încheiat primele rapoarte privind evaluarea competenței și verificarea antecedentelor și a declarațiilor de avere.

Albania are un anumit nivel de pregătire în ceea ce privește combaterea criminalității organizate. În ansamblu, în perioada de raportare s-au înregistrat unele progrese, în special în privința combaterii cultivării de canabis. Albania trebuie să valorifice rezultatele operaționale obținute în acest domeniu, să intensifice confiscarea activelor care aparțin grupărilor infracționale și să continue distrugerea tuturor stocurilor existente de canabis. Modificările legii anti-mafia și ale Codului de procedură penală au creat condițiile pentru creșterea eficienței anchetelor penale. Albania a participat cu succes la cooperarea polițienească internațională, intensificându-și interacțiunile în special cu statele membre ale UE. La nivel național, trebuie îmbunătățită în continuare cooperarea eficace dintre poliție și parchet. Referitor la bilanțul rezultatelor, s-au înregistrat puține progrese în ceea ce privește dezmembrarea grupurilor infracționale organizate. Numărul de condamnări definitive în cazurile de criminalitate organizată a rămas foarte scăzut și a înregistrat doar o creștere marginală. Sunt necesare mai multe eforturi pentru a aborda spălarea banilor, activele provenite din săvârșirea de infracțiuni și averile nejustificate.

Albania a ratificat majoritatea convențiilor internaționale din domeniul drepturilor omului și și-a dezvoltat cadrul juridic în conformitate cu standardele europene. Aplicarea și monitorizarea mecanismelor de protecție a drepturilor omului trebuie consolidate în continuare. În ceea ce privește libertatea de exprimare, Albania are un anumit nivel de pregătire/este pregătită într-o măsură moderată. S-au înregistrat unele progrese în ceea ce privește consolidarea independenței autorității de reglementare și a serviciului public de radiodifuziune, însă trebuie sporită în continuare transparența publicității comandate de instituții ale statului în mijloacele de informare în masă. Sunt necesare în continuare progrese în domeniul drepturilor de proprietate; legislația actuală trebuie actualizată, iar coordonarea instituțională trebuie consolidată. Mecanismele instituționale de protecție a drepturilor copilului și de combatere a violenței pe criterii de gen rămân insuficiente. S-au luat măsuri importante pentru îmbunătățirea cadrului juridic vizând respectarea și protecția minorităților, dar legislația secundară relevantă trebuie dezvoltată în continuare. Condițiile de trai ale romilor și egiptenilor trebuie îmbunătățite.

Albania a continuat să participe în mod activ la cooperarea regională și și-a menținut relațiile de bună vecinătate. Au fost luate măsuri importante pentru a aborda chestiunile bilaterale cu Grecia.

În ceea ce privește criteriile economice, Albania a înregistrat unele progrese și este pregătită într-o măsură moderată pe planul dezvoltării unei economii de piață funcționale. Ponderea datoriei publice în PIB și deficitul de cont curent au scăzut. Creșterea economică a continuat să se intensifice, iar șomajul a scăzut, însă rămâne ridicat. Numărul de credite neperformante în sectorul bancar a scăzut, însă creditarea bancară către întreprinderi rămâne lentă. Reformele cruciale pentru îmbunătățirea mediului de afaceri au înregistrat progrese, însă este nevoie de eforturi suplimentare, inclusiv de reducerea economiei informale. Reforma judiciară cuprinzătoare a avansat, dar trebuie să fie pusă pe deplin în aplicare. Noua legislație privind falimentul a intrat în vigoare și ar trebui să consolideze regimul de insolvabilitate. Cu toate acestea, reglementările privind întreprinderile sunt în continuare greoaie și deficiențele în domeniul statului de drept au continuat să împiedice afacerile și să descurajeze investițiile.

Albania a înregistrat unele progrese și are un anumit nivel de pregătire în ceea ce privește capacitatea de a face față presiunilor concurenței și forțelor pieței din UE. În special, s-au înregistrat progrese privind infrastructura energetică și de transport și digitalizarea, deși persistă probleme care împiedică competitivitatea Albaniei și schimburile comerciale. Trebuie sporită calitatea învățământului la toate nivelurile, nu în ultimul rând pentru ca cetățenii să aibă competențele de care este nevoie pe piața forței de muncă. Comerțul exterior se situează în continuare sub nivelul său potențial și este concentrat în anumite sectoare. Capacitatea Albaniei în materie de cercetare, dezvoltare și inovare rămâne scăzută.

Albania a continuat să își alinieze legislația la cerințele UE într-o serie de domenii, consolidându-și capacitatea de asumare a obligațiilor care decurg din calitatea de stat membru. Țara este pregătită într-o măsură moderată în numeroase domenii, precum controlul financiar, învățământul și cultura, sau are un anumit nivel de pregătire, inclusiv în domeniul achizițiilor publice și al statisticii. Albania va trebui să își continue eforturile în ceea ce privește pregătirile de ansamblu pentru adoptarea și punerea în aplicare a acquis-ului UE. Aceasta ar trebui să continue eforturile de dezvoltare a rețelelor de transporturi și a celor energetice, de asemenea cu scopul îmbunătățirii conectivității în întreaga regiune. Este necesar să se consolideze capacitatea administrativă și standardele profesionale ale organismelor care vor fi responsabile de punerea în aplicare a acquis-ului și să se garanteze independența organismelor de reglementare. Creșterea gradului de transparență și de asumare a răspunderii, în special prin asigurarea funcționării eficace, eficiente și transparente a sistemului de atribuire a contractelor de achiziții publice și a gestionării finanțelor publice, reprezintă în continuare un aspect esențial. Albania a continuat să se alinieze pe deplin la toate pozițiile și declarațiile adoptate de UE în cadrul politicii sale externe și de securitate comune.

Numărul cererilor de azil nefondate depuse de resortisanți albanezi în statele membre ale UE și în țările asociate spațiului Schengen a rămas ridicat. Albania au dat dovadă de determinare și a adoptat o serie de măsuri, inclusiv consolidându-și cooperarea bilaterală cu statele membre ale UE relevante. Aceste măsuri au generat rezultate pozitive. Trebuie luate în continuare măsuri hotărâte pentru a soluționa în mod eficace acest fenomen, inclusiv în cadrul mecanismului de monitorizare adoptat în urma liberalizării vizelor. Albania trebuie să instituie un mecanism de returnare a migranților aflați în situație neregulamentară, care să respecte acquis-ul UE, și trebuie să își alinieze treptat politica în materie de vize cu cea a UE.

Bosnia și Herțegovina

În privința criteriilor politice, cadrul electoral trebuie modificat de urgență pentru a asigura buna desfășurare a alegerilor din octombrie 2018 și a aplica fără probleme rezultatele. În acest sens, toți liderii politici trebuie să își asume responsabilitatea și să găsească o soluție în ceea ce privește Camera Popoarelor din cadrul Federației. Decizia din 2010 a Curții Constituționale privind respectarea dreptului democratic fundamental al cetățenilor din Mostar de a vota la alegerile locale nu a fost încă pusă în aplicare. Adoptarea actelor legislative care decurg din agenda de reformă, inclusiv adoptarea legislației privind accizele, a fost afectată în mod negativ de tensiunile dintre partidele din coaliția de guvernare și de obstrucționarea de către partidele de opoziție în Parlament, la nivel de stat și de entități, fapt care a încetinit procesul de reformă. Agenda de reformă a fost efectiv pusă în aplicare atunci când statul și entitățile au cooperat într-un mod coordonat. Constituția Bosniei și Herțegovinei încalcă în continuare Convenția europeană a drepturilor omului, conform hotărârii în cauza Sejdić-Finci și în alte cauze conexate.

Funcționarea Președinției Bosniei și Herțegovinei a fost afectată de exprimarea unor poziții divergente de către membrii individuali ai acesteia cu privire la o serie de aspecte care țin de competența sa în materie de politică externă. Consiliul de Miniștri a adoptat noi strategii la nivelul întregii țări în domenii precum mediul și dezvoltarea rurală. Cu toate acestea, cu excepția câtorva reforme și a adoptării notabile a legislației privind accizele, obținerea de rezultate pentru o serie de reforme a fost întârziată de lipsa unui acord între membrii coaliției aflate la conducere. Nu au fost încă adoptate strategii la nivelul întregii țări în domenii precum energia, ocuparea forței de muncă sau gestiunea finanțelor publice. Mecanismul de coordonare pentru chestiunile care țin de UE a început să funcționeze din iunie 2017 și a pregătit răspunsurile la chestionarul legat de avizul Comisiei. Nu a fost încă adoptat un program național în ceea ce privește apropierea juridică cu acquis-ul UE.

Bosnia și Herțegovina se află într-o fază inițială de pregătire în ceea ce privește reforma administrației sale publice și în ultimul an nu s-au înregistrat progrese în acest domeniu. În prezent este elaborată o strategie de reformă a administrației publice la nivel național care urmează a fi adoptată. Accentuarea fragmentării funcției publice la nivel federal și cantonal a condus la creșterea riscului de politizare. Bosnia și Herțegovina are un anumit nivel de pregătire în privința sistemului său judiciar. S-au înregistrat unele progrese în ceea ce privește sistemul judiciar, însă, în general, reformele avansează într-un ritm lent. Eventuala revizuire a Codului de procedură penală ar trebui să respecte standardele internaționale și nu ar trebui să submineze capacitatea instituțiilor de a combate formele grave de criminalitate organizată, corupția sau alte probleme legate de statul de drept. Țara are un anumit nivel de pregătire în ceea ce privește combaterea corupției. Cu toate acestea, corupția este larg răspândită și constituie în continuare un motiv de îngrijorare. Bosnia și Herțegovina are un anumit nivel de pregătire privind combaterea criminalității organizate. S-au înregistrat unele progrese, în special prin adoptarea unei noi strategii privind combaterea criminalității organizate și prin îndeplinirea planului de acțiune privind combaterea spălării banilor și a finanțării terorismului; planul a fost suprimat, prin urmare Bosnia și Herțegovina nu va mai face obiectul monitorizării de către Grupul de Acțiune Financiară Internațională. Cu toate acestea, sunt necesare eforturi considerabile cu privire la anchetele financiare și îmbunătățirea capacităților pentru combaterea terorismului, precum și la consolidarea cooperării cu țările învecinate în chestiuni legate de gestionarea frontierelor.

S-au realizat unele progrese privind drepturile omului și aspectele legate de minorități. Cu toate acestea, trebuie aduse îmbunătățiri substanțiale cadrelor strategic, juridic, instituțional și de politică privind respectarea drepturilor omului. Acestea includ libertatea de exprimare, domeniu în care presiunea politică și intimidarea jurnaliștilor, inclusiv atacurile fizice și verbale, au continuat. Lipsa unei puneri în aplicare eficace a legislației privind prevenirea și protecția împotriva violenței bazate pe gen, în special a violenței domestice, constituie în continuare un motiv de îngrijorare. Este necesară o abordare mai cuprinzătoare și integrată referitoare la populația romă pentru a promova incluziunea socială a acesteia.

Trebuie îmbunătățită în continuare alinierea Bosniei și Herțegovinei la politica externă și de securitate comună a UE.

În ceea ce privește dezvoltarea economică și competitivitatea, Bosnia și Herțegovina a înregistrat unele progrese, dar se află încă într-un stadiu incipient de creare a unei economii de piață funcționale. S-au realizat unele îmbunătățiri ale mediului de afaceri și sectorul financiar a fost consolidat. Principalele chestiuni nesoluționate sunt statul de drept deficient, mediul de afaceri încă slab, administrația publică fragmentată și ineficientă, precum și dezechilibre majore pe piața forței de muncă, legate de un sistem de învățământ nedezvoltat, capacități instituționale slabe și un climat investițional nefavorabil. În plus, economia informală rămâne semnificativă.

În ceea ce privește capacitatea de a face față presiunii concurențiale și forțelor pieței din Uniune, Bosnia și Herțegovina a înregistrat unele progrese și se află într-o fază inițială de pregătire. Nivelul general de educație și cheltuielile pentru cercetare și dezvoltare rămân scăzute. Calitatea capitalului fizic suferă din cauza nivelului scăzut al investițiilor. Infrastructurile de transport și energie sunt insuficient dezvoltate. Ritmul ajustării structurale este lent, deși a existat o anumită diversificare a structurii comerciale a țării la nivel regional.

Capacitatea de gestionare a migrației, în special tratarea grupurilor vulnerabile, trebuie consolidată. Bosnia și Herțegovina trebuie să instituie un mecanism de returnare a migranților aflați în situație neregulamentară.

Kosovo

În ceea ce privește criteriile politice, Kosovo a organizat alegeri anticipate în iunie 2017. O nouă Adunare și un nou guvern și-au preluat mandatul în luna septembrie. Cu toate acestea, până în prezent, noua coaliție aflată la conducere a avut un succes limitat în ceea ce privește avansarea reformelor legate de UE și găsirea unui consens cu privire la aspectele de importanță strategică pentru Kosovo. Fragmentarea și polarizarea politice continue au afectat negativ rolul Adunării și au avut un impact asupra eficacității guvernului. Obstrucționarea de către unii parlamentari, inclusiv utilizarea de gaze lacrimogene, a împiedicat lucrările Adunării. Ratificarea în martie 2018 a Acordului de delimitare a frontierelor cu Muntenegru a fost o reușită majoră.